El cinema Tívoli acomiada el mes de febrer amb “El cuaderno de Sara”
2025-07-24

El cinema Tívoli de Burjassot acomiadarà la programació del mes febrer amb cinema espanyol. El cap de setmana del 23 i el 25 de febrer, els qui decidisquen optar per un pla que incloga vesprada o nit de cinema, tindran quatre oportunitats per a gaudir de la pel·lícula “El cuaderno de Sara”. Les projeccions de la pel·lícula protagonitzada per Belén Rueda seran el divendres 23 de febrer, a les 19 h i a les 22:30 h i el diumenge 25, a les 17 h i a les 19:30 h. Aqueix cap de setmana, amb la celebració el dissabte 24 de l’Exaltació de les Falleres Majors, conclou el calendari de presentacions falleres i, per tant, es tornarà a programar cinema també els dissabtes.

Dirigida per Norberto López Amado i amb guió de Jorge Guerricaechevarría, la pel·lícula presenta a Laura (Belén Rueda), una dona que, des de fa anys, busca a la seua germana Sara (Marian Álvarez), desapareguda enmig de la selva del Congo. Ni l’ONG per a la qual treballava ni l’Ambaixada han tingut notícies del seu parador, fins que un dia apareix una foto d’un poblat miner de l’Est del Congo amb la imatge borrosa de Sara. Sense dubtar-ho, Laura viatjarà fins a la capital congolesa, Kinshasa, disposada a endinsar-se en el territori dels “Senyors de la Guerra”, deixant arrere les diferències que la van separar de la seua germana i també sense sospitar que aqueixa perillosa aventura li portarà a posar en perill la seua pròpia vida.